La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 9 de maig de 2019 que són les que els corresponen els números 294/2019 a 304/2019 i dona compte al Ple de les actuacions realitzades de conformitat amb la valoració de les admissions que s'ha dut a terme i de les actuacions que es s'executaran properament.
També informa de les consideracions que s'han rebut de l'empresa Ticketmaster, SA a la citació i emplaçament que es va dur a terme en el marc del RCA 87/2019, que seran trameses al Tribunal Superior de Justícia de Catalunya com a complement d'expedient.
Es dona per llegida l'acta de la sessió corresponent al dia 9 de maig de 2019, corresponent a la setzena sessió del Ple de l'any 2019.
Proposta de Dictamen a la consulta de l'Ajuntament de Begues 5/2019
El senyor Josep Mir, ponent de la Proposta de Dictamen en resposta a la consulta dels membres dels grups municipals d'Esquerra Republicana i Entesa Begues-ICV del grup dels no adscrits de l'Ajuntament de Begues, exposa el contingut que planteja relatiu a la publicació de documentació dels pressupostos municipals.
El ponent exposa la fonamentació i les conclusions que es proposen i la senyora Elisabet Samarra, que comparteix tot el contingut de la Proposta de dictamen, formula únicament unes esmenes a fi de donar a conèixer que l'òrgan de garantia d'Andalusia també ha resolt sobre la publicitat dels pressupostos i així complementar l'argumentació.
Es resol donar trasllat del dictamen al Síndic de Greuges i a la Secretaria de Transparència, en atenció a les seves respectives competències i tenint en compte que l'objecte de la consulta és comú a totes les administracions públiques.
Proposta de resolució de desestimació de la Reclamació 515/2018
La senyora Elisabet Samarra, ponent de la Proposta de resolució de desestimació de la Reclamació 515/2018, formulada contra l'Ajuntament de Barcelona, i que té per objecte l'accés a la còpia d'un expedient en tràmit d'avaluació de clima laboral, exposa la fonamentació del sentit desestimatori de la Reclamació, atès que la informació reclamada conté dades especialment protegides i la confidencialitat en el procediment sense que concorri una especial posició en el procediment per part de la persona reclamant que li atorgui un element de rellevància en la ponderació del seu dret d'accés a la informació com el seu dret de defensa.
El senyor Josep Mir formula una esmena que serà introduïda per la ponent al text definitiu de la resolució.
Es considera oportú destacar aquesta resolució al web de la Comissió en la mesura que limita l'accés a un expedient d'anàlisis de riscs psicosocials en l'entorn laboral.
Proposta de resolució de finalització de la Reclamació 99/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 99/2019 per pèrdua d'objecte, interposada contra l'Ajuntament de Roses, en relació a informació sobre un procés selectiu, exposa els elements de tramitació que duen a la finalització per pèrdua sobrevinguda de l'objecte de la reclamació, atès que s'ha acreditat en el procediment que la circumstància que impedia a la persona reclamant accedir a una part de la informació reclamada ha estat esmenada.
Proposta de resolució d'estimació parcial de la Reclamació 115/2019
El senyor Josep Mir, ponent de la Proposta de resolució d'estimació parcial de la Reclamació 115/2019, formulada contra el Comissionat d'Ecologia de l'Ajuntament de Barcelona, i que té per objecte l'accés a l'informe veterinari previ a l'eutanàsia d'uns gossos, exposa els elements que motiven l'estimació parcial de la reclamació i la limitació a l'accés a les dades identificatives dels tècnics veterinaris que van signar l'informe, per protecció de les seves dades personals.
La senyora Elisabet Samarra formula una esmena al text de la resolució a fi de precisar que ha de ser inadmesa la primera petició de la part reclamant per no tenir empara en l'exercici del dret d'accés, que és la de sostenir una reunió amb els responsables de la decisió.
Proposta de resolució de finalització de la Reclamació 127/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 127/2019 per pèrdua d'objecte, interposada contra el Consell Comarcal del Baix Camp en relació a diversa informació relativa al Consell Esportiu del Baix Camp, proposa que es retiri de l'ordre del dia la Proposta a fi de d'esperar uns dies addicionals perquè fineixi el termini per al·legacions de la part reclamant.
Proposta de resolució de desestimació de la Reclamació 130/2019
La senyora Elisabet Samarra, ponent de la Proposta de resolució de desestimació de la Reclamació 130/2019, interposada contra l'Ajuntament de Montornès del Vallès, en el marc de la qual es demana accés a la còpia d'expedients sancionadors relacionats amb determinades denúncies en matèria de tinença d'animals potencialment perillosos, exposa que ha quedat acreditat en el procediment que l'Ajuntament va notificar a la persona reclamant la informació abans de la interposició de la reclamació davant la GAIP, de manera que correspon desestimar aquesta via de garantia per manca d'objecte.
Proposta de resolució de finalització de la Reclamació 131/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 131/2019 per pèrdua d'objecte, formulada contra l'Ajuntament d'Arbúcies i relativa a informació sobre les dades de la concessió del servei d'abastament d'aigua, exposa els elements que han dut a la finalització per pèrdua sobrevinguda de l'objecte de la reclamació, atès que l'Ajuntament ha facilitat la informació a la persona reclamant.
Proposta de resolució d'estimació de la Reclamació 139/2019
La senyora Elisabet Samarra, ponent de la Proposta de resolució d'estimació de la Reclamació 139/2019, interposada contra l'Ajuntament de Rubí i relativa al document que certifica que l'Ajuntament ha complert amb els objectius d'estabilitat pressupostària, i de la relativa a la Reclamació 140/2019, interposada per la mateixa part reclamant contra el mateix Ajuntament, a fi d'accedir a uns informes econòmics i memòries justificatives de valoració de llocs de treball, assenyala que es proposa estimar el dret d'accés a la informació que es reclama, tenint en compte que no es preveu que hi puguin concórrer límits a la informació reclamada si és informació existent, a pesar de la manca de col·laboració del Consistori en el procediment davant la GAIP.
Proposta de resolució d'estimació de la Reclamació 140/2019
És objecte d'anàlisi en el punt novè de l'ordre del dia.
Proposta de resolució d'inadmissió parcial i pèrdua parcial de l'objecte de la Reclamació 181/2019
El senyor Josep Mir, ponent de la Proposta de resolució d'inadmissió parcial i pèrdua parcial de l'objecte de la Reclamació 181/2019, interposada contra l'Ajuntament de Banyeres del Penedès, en el marc de la qual es sol·licita informació sobre la titulació d'un regidor, exposa que correspon inadmetre parcialment la reclamació atès que també es sol·licita que l'Ajuntament dugui a terme diverses actuacions en l'àmbit de la publicitat activa, àmbit exclòs de la competència de la Comissió.
El ponent així mateix, proposa finalitzar per pèrdua parcial de la resta de l'objecte de la reclamació, atès que l'Ajuntament ha facilitat a la persona reclamant la informació de la que disposa sobre la titulació del regidor indicat.
La senyora Elisabet Samarra formula una esmena al text a fi que es faci constar que l'Ajuntament ha de donar trasllat al càrrec electe sobre el qual s'ha demanat la informació.
Proposta de resolució de finalització de la Reclamació 185/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 185/2019 per pèrdua d'objecte, formulada contra l'Ajuntament de Tarragona i relativa a l'expedient de llicència d'activitats i plans d'autoprotecció d'un equipament, exposa la tramitació que ha tingut lloc en aquest procediment que duu a la finalització per pèrdua sobrevinguda de l'objecte de la reclamació, atès que la informació ha estat facilitada i posada a disposició de la persona reclamant durant la tramitació del procediment davant la GAIP.
Proposta de resolució d'estimació de la Reclamació 195/2019
La senyora Elisabet Samarra, ponent de la Proposta de resolució d'estimació de la Reclamació 195/2019, interposada contra l'Ajuntament de Terrassa i relativa a informació sobre la resolució d'una sol·licitud de rescabalament de despeses per reallotjament derivat d'una expropiació, exposa la fonamentació del sentit estimatori del dret d'accés a la informació existent sobre la tramitació d'aquesta procediment, sense que correspongui elaborar o resoldre la sol·licitud de rescabalament en qüestió.
Proposta de resolució de finalització de la Reclamació 200/2019 per desistiment
La senyora Elisabet Samarra, ponent de la Proposta de resolució de finalització de la Reclamació 200/2019 per pèrdua d'objecte, formulada contra Entitat Municipal Descentralitzada de Sant Miquel de Balenyà i relativa a l'informe sobre la legalitat de la plaça de vigilant/brigada, emès per la Diputació de Barcelona, exposa que correspon finalitzar per desistiment presumpte de la persona reclamant, atès que no ha formalitzat el tràmit d'esmena requerit per la Comissió a fi de poder admetre a tràmit la reclamació.
Proposta de resolució d'estimació de la Reclamació 249/2019
El senyor Josep Mir, ponent de la Proposta de resolució d'estimació de la Reclamació 249/2019, interposada contra el Departament de Salut de la Generalitat de Catalunya, relativa a programes de salut per fomentar l'activitat física entre la població sana, i de la que és objecte del següent punt de l'ordre del dia, presentada per la mateixa persona reclamant contra el mateix Departament de la Generalitat, sobre l'accés a informació dels programes de salut per millorar la qualitat de vida de les persones amb discapacitat, informa que s'han rebut nous informes emesos per l'Administració reclamada i es proposa la finalització per pèrdua sobrevinguda de l'objecte d'ambdues reclamacions perquè faciliten la informació disponible a la persona reclamant.
Per tant, el ponent proposa la introducció de les corresponents esmenes als textos definitius de les resolucions.
Proposta de resolució d'estimació de la Reclamació 250/2019
És objecte d'anàlisi al punt setzè de l'ordre del dia.
Proposta de resolució d'inadmissió de la Reclamació 274/2019
El senyor Josep Mir, ponent de la Proposta de resolució d'inadmissió de la Reclamació 274/2019, interposada contra l'Institut Barcelona Esports i relativa als abonaments bonificats per a persones discapacitades en els equipaments esportius de la ciutat, exposa els elements que motiven l'inadmissibilitat de la reclamació per prematura, atès que l'Ajuntament de Barcelona va derivar la sol·licitud d'informació pública a l'Institut Barcelona esports de conformitat amb la normativa i aquest encara no ha exhaurit el termini per resoldre la sol·licitud.
Es considera oportú destacar aquesta resolució al web de la Comissió per donar difusió al criteri que el còmput del termini per resoldre s'inicia el dia de la recepció per l'òrgan competent sempre que es faci en els quinze dies naturals que fixa la Llei per a la derivació.